Tiere pak taai oorlewingstog aan | News24
Tiere pak taai oorlewingstog aan
=Die taai Tiere wat die Grosvenor oorlewingsroete voltooi het is (van links) Ruan Gerber, Edmar du Preez, Deon Engels, Dean Willet, Wian Strydom, Tian Beneke en WJ Kruger. Afwesig: Justin Leonard. Foto:
Agt seuns van die HTS Daniel Pienaar het onlangs die bekende Grosvenor-oorlewingstog saam met die 72-jarige Ewald Craus vanaf Wildernis tot by Mosselbaai aangedurf.
Die seuns Dean Willet, Edmar du Preez, Justin Leonard, Ruan Gerber, Tiaan du Preez, Deon Engels, Wian Strydom en WJ Kruger het saam met nog 27 seuns van regoor die land die tog voltooi.
Die 83km staptog, kuslangs vanaf Wildernis tot by Mosselbaai, strek oor ’n moeilike terrein met klowe en riviere wat oorkom moet word. Die seuns pak dit sonder kos aan en moet uit die natuur oorleef.
Volgens WJ Kruger, een van DP se seuns, het oom Ewald hulle geleer watter plante en bessies eetbaar is.
“Die soort ‘aartappel’ wat jy uit ‘n sekere boom se wortel haal was die slegste, maar jy eet enige ding wanneer jou maag van die hongerte grom. Ons moes een vis tussen agt deel en het ook skerpioene, paddas, seekat, oesters en mossels geëet,” het WJ Kruger gesê.
“Ons kon darem vuurhoutjies saamneem.”
Dertig jaar gelede toe WJ se pa, Willie, dieselfde tog saam met dieselfde Craus onderneem het, was die stroompies se water nog skoon en drinkbaar, maar nou kon hulle nie van die besoedelde water gebruik maak nie en daar moes water daagliks op punte beskikbaar gemaak word.
Die tog het die seuns nie net van oorlewing geleer nie, maar gesprek is gevoer om die hulle van mededeelsaamheid, verdraagsaamheid, geloof en ander lewenswyshede te leer.